《赐宴后憩流杯亭集臣工四十五人联句用十一真韵》
清代·弘历

载溯九经义，肆筵百尔臣。寥天悬朗日，瑞露湛清晨。

岁稔叨天贶，民康赖圣仁。冠裳欣济济，礼乐此彬彬。

在藻鱼心乐，依松鹤意驯。林英敷扣砌，柳影拂丝缗。

允矣光而大，其如愚且谆。座中鸣玉佩，苑外杂朱轮。

既惬歌多稌，惟应祝大椿。民风真乐恺，物候尽平均。

杞梓无遗用，刍荛亦并询。农祥占上瑞，禊事学春辰。

胜会方亭午，佳辞论受辛。许扶灵寿杖，容接绮罗裀。

令典方逾甲，芳筵再启寅。境开仙籞胜，地与禁垣邻。

远屿明霞缬，层栏曲径循。杂花凭点缀，老树郁轮囷。

叶坠黄飘袂，泉飞碧绕身。雁书天帛字，鱼织水纹紃。

亭迥云阴矗，廊纡竹里巡。绿房低未折，朱实绽初匀。

萍敛才通舫，枝欹欲碍巾。菊芳杯共把，兰秀佩堪纫。

水态澄金练，山容耸碧峋。华林底试马，郊棷已游麟。

荡荡皇图远，平平王道遵。岂惟荣李峤，莫漫拟王珣。

高翥翔鸾阁，平飞画鹢䑳。履丰歌有庆，锡福被无垠。

似雨悬淙急，如螺列嶂皴。卿云歌缦缦，螽羽愿诜诜。

湁潗趋瑶屿，沿洄达玉漘。履随百辟列，策纪万祥溱。

麟弄惟同楦，琴材不弃橁。开筵迎绮旭，纵目向苍旻。

进退多鱼雅，威仪更秩旼。何须三爵限，行看万方臻。

纡绶多黎献，弹冠到隐沦。绕亭泉㶁㶁，依树石粼粼。

宝篆喷兰麝，祥烟拥柍振。惟应戴高厚，何以迪忱恂。

跨远吟苍栝，吹香起白蘋。疏荷侵镜面，细草藉船唇。

直到星辰上，疑浮渤澥滨。藤缘依石瘦，葵喜向阳新。

郅治符清宴，良材尽选抡。百僚钦穆穆，群彦会訚訚。

何异登瀛岛，空传会玉津。闻泉太古乐，相马九方歅。

殿角云凝紫，帘钩月挂银。飐风旗灼烁，曜日队玢璘。

舜乐还尧酒，金声复玉振。寒芬岩补隙，滞穗苑馀畛。

野鸟随仙棹，风乌傍禁闉。拜稽宽礼数，觞咏率天真。

授简纷抽秘，飞豪捷有神。洪源探溟涬，远派导峨岷。

妙挹群言液，传观众目眴。恩波流曲水，和乐燕嘉宾。

石罅飞琼沫，莲根葺锦鳞。兰亭思笔健，兴庆陋时屯。

幸被荣光渥，均叨大冶甄。登仙壶共峤，乐圣笑兼嚬。

水溅赓珠玉，飙回戛䉋箘。和迟穷窈渺，韵窘屡逡巡。

研启端溪鹆，毫濡东郭㕙。剡藤笺腻粉，华井藕雕琎。

橐笔凭书柿，和羹试采莼。琳琅天府閟，礧砢上林珍。

香气霏兰茝，清音殷鼓錞。三山应不远，一镜宛平陈。

乐岁真堪乐，尘心岂复尘。欢言歌既醉，风物信含淳。

地近长依日，风和别盎春。周遭栏是画，高下砌皆珉。

塔远挂霄汉，湍奔激殷辚。垂虹分水鉴，飞瀑耀天绅。

信有凌云意，而非玩物伦。葭苍遥瑟瑟，莎碧浅畇畇。

狎浪鸥眠稳，盘空鹰眼瞵。界宽呈爽豁，机静悟渊𡙆。

灵鹫苔纹篆，文禽锦翼伸。临流襟抱净，对席笑言亲。

馡馥淮山桂，琅玕淇澳筠。来游重伴奂，振雅郁璘斌。

笔战荣今席，冰嬉记昔因。雕华承宠锡，温綍听重申。

灵囿原同乐，衢樽况饮醇。丹铅缃帙丽，綷䌨彩丝纯。

鲂贯枝扳柳，鲜分篚织笢。华墀陈累累，琐闼捧踆踆。

前岁新瀛署，殊恩迨吉人。典缘优作楫，意乃错翘薪。

幸际丰亨会，重叨燕乐频。摄衣攀玉磴，垂饵曳银纶。

苑令供秋枣，伶官奏夏钧。周行谁示我，嘉乐自宜民。

瑞霭凝双阙，甘膏遍八夤。来仪声哕哕，于牣尾莘莘。

为想泾舟楫，言瞻旱麓榛。鸿猷隆绍述，朴俗乐伾侁。

高宴应追汉，仙源讵数秦。优俳嗤彼朔，诘屈愧臣甡。

万寿连佳节，重阳近浃旬。秋行方皓皓，阳气更礥礥。

纪盛辉金管，承恩仰紫宸。赓飏今复睹，喜起叶吹豳。